CELEX: 52015DP0234
Language: el
Date: 2015-06-24 00:00:00
Title: Απόφαση του Ευρωπαϊκού Κοινοβουλίου της 24ης Ιουνίου 2015 σχετικά με την αίτηση για την άρση της ασυλίας του Σωτηρίου Ζαριανόπουλου (2015/2015(IMM))

4.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 407/96
            
         P8_TA(2015)0234
   Αίτηση άρσης της ασυλίας του Σωτηρίου Ζαριανόπουλου
   Απόφαση του Ευρωπαϊκού Κοινοβουλίου της 24ης Ιουνίου 2015 σχετικά με την αίτηση για την άρση της ασυλίας του Σωτηρίου Ζαριανόπουλου (2015/2015(IMM))
   (2016/C 407/14)
   
      Το Ευρωπαϊκό Κοινοβούλιο,
   
               —
            
            
               έχοντας υπόψη την αίτηση για την άρση της ασυλίας του Σωτηρίου Ζαριανόπουλου, που διαβίβασε ο Αντιεισαγγελέας του Αρείου Πάγου, στις 8 Δεκεμβρίου 2014, σε συνάρτηση με την εκκρεμούσα ένδικη διαδικασία ενώπιον του τρίτου Μονομελούς Πλημμελειοδικείου Θεσσαλονίκης (Γ2010/1744), και η οποία ανακοινώθηκε στην ολομέλεια στις 13 Ιανουαρίου 2015,
            
         
               —
            
            
               έχοντας ακούσει τον Σωτήριο Ζαριανόπουλο σύμφωνα με το άρθρο 9 παράγραφος 5 του Κανονισμού του,
            
         
               —
            
            
               έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της πράξης της 20ής Σεπτεμβρίου 1976 σχετικά με την εκλογή των μελών του Ευρωπαϊκού Κοινοβουλίου με άμεση και καθολική ψηφοφορία,
            
         
               —
            
            
               έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010, 6 Σεπτεμβρίου 2011 και 17 Ιανουαρίου 2013 (1),
            
         
               —
            
            
               έχοντας υπόψη το άρθρο 62 του Συντάγματος της Ελληνικής Δημοκρατίας,
            
         
               —
            
            
               έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
            
         
               —
            
            
               έχοντας υπόψη την έκθεση της Επιτροπής Νομικών Θεμάτων (A8-0191/2015),
            
         
               Α.
            
            
               λαμβάνοντας υπόψη ότι ο Αντιεισαγγελέας του Αρείου Πάγου έχει ζητήσει την άρση της βουλευτικής ασυλίας του βουλευτή του Ευρωπαϊκού Κοινοβουλίου Σωτηρίου Ζαριανόπουλου στο πλαίσιο δίωξης που αφορά εικαζόμενη αξιόποινη πράξη·
            
         
               Β.
            
            
               λαμβάνοντας υπόψη ότι, σύμφωνα με το άρθρο 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, οι βουλευτές απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του κοινοβουλίου της χώρας τους·
            
         
               Γ.
            
            
               λαμβάνοντας υπόψη ότι, σύμφωνα με το άρθρο 62 του Συντάγματος της Ελληνικής Δημοκρατίας, όσο διαρκεί η βουλευτική περίοδος ο βουλευτής δεν διώκεται ούτε συλλαμβάνεται ούτε φυλακίζεται ούτε με άλλο τρόπο περιορίζεται χωρίς άδεια του Σώματος·
            
         
               Δ.
            
            
               λαμβάνοντας υπόψη ότι ο Σωτήριος Ζαριανόπουλος αντιμετωπίζει την κατηγορία ότι, χρησιμοποιώντας απειλή σωματικής βίας, εισέβαλε παράνομα στις 4 Μαρτίου 2010 στην έδρα της Ελληνικής ραδιοτηλεόρασης EΡT-3 για να διακόψει το μεσημεριανό δελτίο ειδήσεων και να προβεί σε ανάγνωση μιας δήλωσης·
            
         
               Ε.
            
            
               λαμβάνοντας υπόψη ότι το εικαζόμενο αδίκημα δεν έχει καμία απολύτως σχέση με την ιδιότητα του Σωτηρίου Ζαριανόπουλου ως βουλευτή του Ευρωπαϊκού Κοινοβουλίου, δεδομένου ότι σχετίζεται με τη δράση της ελληνικής συνδικαλιστικής οργάνωσης ΠΑΜΕ (Πανεργατικό Αγωνιστικό Μέτωπο) και ότι την εποχή που διαπράχθηκε το συγκεκριμένο αδίκημα ο Σωτήριος Ζαριανόπουλος δεν ήταν βουλευτής του Ευρωπαϊκού Κοινοβουλίου·
            
         
               ΣΤ.
            
            
               λαμβάνοντας υπόψη ότι, δυνάμει του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης και σύμφωνα με τη νομολογία του Δικαστηρίου της Ευρωπαϊκής Ένωσης, η γνώμη που εκφράζει βουλευτής του Ευρωπαϊκού Κοινοβουλίου κατά την άσκηση των καθηκόντων του συνιστά υποκειμενική αξιολόγηση η οποία συναρτάται άμεσα και προδήλως με την άσκηση των καθηκόντων αυτών, οι πράξεις, ωστόσο, για τις οποίες κατηγορείται ο Σωτήριος Ζαριανόπουλος δεν μπορούν να υπαχθούν στον ορισμό αυτό·
            
         
               Ζ.
            
            
               λαμβάνοντας υπόψη ότι η ποινική δίωξη δεν αφορά συνεπώς γνώμη εκφρασθείσα ή ψήφο δοθείσα κατά την άσκηση των καθηκόντων του βουλευτή του Ευρωπαϊκού Κοινοβουλίου κατά την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
            
         
               Η.
            
            
               λαμβάνοντας υπόψη ότι, σύμφωνα με το άρθρο 9 παράγραφος 7 του Κανονισμού, η Επιτροπή Νομικών Θεμάτων δεν δύναται σε καμία περίπτωση να αποφανθεί για την ενοχή ή μη βουλευτών ούτε για το σκόπιμο ή μη της ποινικής δίωξης όσον αφορά την έκφραση γνώμης ή τις πράξεις που τους αποδίδονται, ακόμη και στην περίπτωση κατά την οποία, με την εξέταση της αίτησης, παρέχονται στην επιτροπή εμπεριστατωμένες πληροφορίες για την υπόθεση·
            
         
               Θ.
            
            
               λαμβάνοντας υπόψη ότι, επειδή ο Σωτήριος Ζαριανόπουλος υποστηρίζει ότι η εις βάρος του κατηγορία έχει πολιτικά κίνητρα, η επιτροπή, αφού άκουσε τον βουλευτή και εξέτασε τα έγγραφα που αυτός προσκόμισε, έλαβε επίσης υπόψη τις μαρτυρικές καταθέσεις προς τις ερευνητικές αρχές το 2010, στις οποίες βασίζεται η κατηγορία·
            
         
               Ι.
            
            
               λαμβάνοντας υπόψη ότι οι καταθέσεις αυτές πραγματοποιήθηκαν στο πλαίσιο δίωξης που ασκήθηκε εις βάρος του Σωτηρίου Ζαριανόπουλου, δεν εναπόκειται δε στην παρούσα επιτροπή να προβεί σε έρευνα επί της ουσίας της υπόθεσης, ούτε να αποφασίσει εάν ο βουλευτής του Ευρωπαϊκού Κοινοβουλίου, εις βάρος του οποίου εκκρεμεί η δίωξη, είναι ένοχος ή όχι·
            
         
               ΙΑ.
            
            
               λαμβάνοντας, συνεπώς, υπόψη ότι, βάσει των πληροφοριών που συνέλεξε η επιτροπή, δεν υφίστανται υπόνοιες ότι η δίωξη ασκείται με σκοπό να παρακωλυθεί η πολιτική δραστηριότητα του βουλευτή (fumus persecutionis), δεδομένου ότι η δίωξη ασκήθηκε αρκετά χρόνια πριν ο εν λόγω βουλευτής αναλάβει τα καθήκοντά του στο Ευρωπαϊκό Κοινοβούλιο·
            
         
            
               1.
            
            
               αποφασίζει να άρει την ασυλία του Σωτηρίου Ζαριανόπουλου·
            
         
            
               2.
            
            
               αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην Εισαγγελία του Αρείου Πάγου και στον Σωτήριο Ζαριανόπουλο.
            
         
      (1)  Απόφαση του Δικαστηρίου, της 12ης Μαΐου 1964, Wagner/Fohrmann και Krier 101/63, ECLI:EU:C:1964:28· απόφαση του Δικαστηρίου, της 10ης Ιουλίου 1986, Wybot/Faure και άλλων 149/85, ECLI:EU:C:1986:310· απόφαση του Δικαστηρίου, της 15ης Οκτωβρίου 2008, Mote/Parlement T-345/05, ECLI:EU:T:2008:440· απόφαση του Δικαστηρίου, της 21ης Οκτωβρίου 2008, Marra/De Gregorio και Clemente C-200/07 και C-201/07, ECLI:EU:C:2008:579· απόφαση του Δικαστηρίου, της 19ης Μαρτίου 2010, Gollnisch/Parlement T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello C-163/10, ECLI: EU:C:2011:543· απόφαση του Δικαστηρίου, της 17ης Ιανουαρίου 2013, Gollnisch/Parlement, T-346/11 και T-347/11, ECLI:EU:T:2013:23.